Selekshon nashonal di futbòl di Kòrsou (1921-1958)

E selekshon nashonal di futbòl di Kòrsou, simplemente konosí komo selekshon di Kòrsou, tabata e ekipo ofisial di futbòl di 1921 te 1954 di kolonia Kòrsou, ofisialmente Kòrsou i Dependensianan. E teritorio, konstituí pa e islanan Aruba, Boneiru, Kòrsou, Sint Maarten, Sint Eustatius i Saba, a bira e pais outonomo Antias Hulandes dia 15 di desèmber 1954, maske e ekipo no a kuminsa hunga bou di e nòmber nobo, selekshon antiano di futbòl, te ku aña 1958.  E selekshon tabata bou di kontrol di Curaçaosche Voetbal Bond (CVB).

 Historia 
Organisacion<br/ >
Na 1921 e federashon di futbòl CVB (Curaçaose Voetbal Bond) a ser establesé i na ougùstùs di e aña ei CVB a organisá e promé kampeonato di Kòrsou i Dependensianan ku ocho klup partisipante. Na 1926 e promé selekshon di kolonia Kòrsou pa Haiti pa hunga den un torneo kontra Haiti, Jamaica i Santo Domingo. E selekshon a hasi hopi bon papel den e torneo, ku varios viktoria riba Haiti i Santo Domingo.

Na 1932 e federashon CVB a bira afiliá na FIFA. E interkambio ku isla i paisnan bisiña a sigui regularmente. Na 1941 e promé kampeonato di CCCF a tuma lugá na San José. E paisnan partisipante tabata Costa Rica, Kòrsou i Dependensianan, Nicaragua, El Salvador i Panama. Kòrsou i Dependensianan a terminá na di tres lugá.

Fin di e mesun aña e federashonnan di Kòrsou i Aruba a disidí di uni nan forsa i a krea NAVU, Union di Futbòl di Antias Hulandes. Ambos federashon a keda outonomo den nan propio teritorio, i e ganadó di e kampeonato riba kada isla lo hunga kontra otronan pa determina kual klup lo ta e kampeon di Antias Hulandes.

Promé añanan<br/ >
Na 1909 a funda e promé klup di futbòl na e isla di Kòrsou, ku na e momento ei tabatin mas o menos 25.000 habitante, CVV Republic. Hende hóben ku a pasa tempu na Hulanda pa studia i ku a kuminsá hunga futbòl i haña gusto den e wega a uni den CVV Republic. Na e momentu ei no tabatin kamponan di futbòl na Kòrsou i e promé wega entre CVV Republic i un tim di marinirnan a tuma lugá den e hòfi di e iglesia di Sta. Famia. De echo, e frèrnan, kende tambe tabata dirigí e skolnan, a hunga un ròl importante den e promé stadia di desaroyo di futbòl, ya ku nan a propagá e deporte i tambe a organisá boluntarionan pa limpia i prepará e promé kamponan na Skalo i Mundo.

Añanan di gloria<br/ >
Na mei 1946 CVB a selebrá su 25 aña di eksistensia ku un torneo internashonal na Kòrsou. E ekiponan bishitante tabata Aruba, Sürnam, Atlético Junior di Colombia i Feyenoord di Hulanda. Kòrsou a gana tur nan wega i e último wega kontra e famoso tim hulandes Feyenoord a atrae un kantidat grandi di mironnan. Kòrsou a gana 4 pa 0. Na yüli 1946 e selekshon di Kòrsou a biaha pa Hulanda pa reforsá e vínculo entre Kòrsou i Hulanda. Durante nan estadía di tres luna e selekshon a hunga 9 partido kontra ekiponan hulandes di kua e empate di 3 kontra 3 kontra Feyenoord, un di e ekiponan hulandes grandi, ta keda bon kòrda. E stadion na Rotterdam tabata yená ku mas ku 37.000 mironnan, kasi mes tantu ku e habitantenan di Kòrsou na e tempu ei! E hóben di Kòrsou, Ergilio Hato, a hasi un impreshon duradero ku su abilidatnan atlétiko grandi i su poder asombroso di salto.

E selekshon di Kòrsou a hasi hopi bon papel den CCCF i e Weganan di Centro Amérika i Karibe, asta ganando e medaya di oro na 1950 den e Weganan di CAC. Ergilio Hato a bira un leyenda den Sur Amérika i Karibe i ta keda kòrda dor di su nòmber "El pantera negra". A ofres'é varios kontrato den eksterior, pero el a nenga di bira profesional i a skohe pa keda na su isla natal. E stadion nashonal di Kòrsou ta yama Stadion Ergilio Hato. 1958 a trese un otro cambio organizacional ku e establecimento di NAVU, e Netherlands Antilles Football Union. Pronto AVB Aruba a afiliá na NAVU y BVB, Bonaire Football Federation a sigui na 1959. Awor aki tur hungadó di e tres islanan por partisipá den e selekshon nashonal di Antias Hulandes. 

Mordy Maduro<br/ >
E forsa tras di tantu NAVU komo FFK ta Mordy Maduro (1921-1982), presidente di CVB for di 1951 i presidente di NAVU for di 1958 te 1971. Maduro a wòrdu elegí vise-presidente di FIFA na 1960 i a keda re-elegí na 1968. Danki na Mordy Maduro hopi ekipo stranhero a bishita Kòrsou durante su presidensia. Su gran kontribushon na desaroyo di futbòl na Kòrsou a wòrdu honrá na 2002 dor di nombrá e sentro di desaroyo NAVU na su nòmber.

 Mira tambe 
 Selekshon antiano di futbòl (1958-2010)
 Selekshon nashonal di Aruba (1988-presente)
 Selekshon nashonal di Kòrsou (2011-presente)
 Selekshon boneriano di futbòl (2012-presente)

Kategoria:Futbòl na Kòrsou